b'\n_START_ARTICLE_\nTaula de vitraller\n_START_PARAGRAPH_\nLa taula o post de vitraller \xc3\xa9s la planxa de fusta on, degudament preparat, es realitzava tot el proc\xc3\xa9s d\'elaboraci\xc3\xb3 del vitrall. Sobre la taula, emblanquinada, el vitraller g\xc3\xb2tic dibuixava el vitrall a mida natural, amb tots els elements caracter\xc3\xadstics del vitrall d\'aquella \xc3\xa8poca, ornamentals, arquitect\xc3\xb2nics, i sobretot, les imatges. sobre la taula, seguint el dibuix tra\xc3\xa7at. Aquesta superf\xc3\xadcie servia per a marcar i tallar les peces amb l\'ajut d\'un ferro roent, peces que un cop pintades i cuites \'emplomarien\' seguint les formes del dibuix tra\xc3\xa7at sobre el taul\xc3\xb3.\n_START_SECTION_\nLes taules de vitraller del Museu d\'Art de Girona\n_START_PARAGRAPH_\nEncara que no \xc3\xbaniques del tot, perqu\xc3\xa8 al darrere d\'un dels altars de la Catedral de Brandenburg se\'n conserva un altre exemplar, el seu immillorable estat de conservaci\xc3\xb3 i la seva connexi\xc3\xb3 directe amb alguns del vitralls del Presbiteri de la Catedral de Girona les converteix en les peces m\xc3\xa9s valuoses per a entendre el funcionament d\'aquesta t\xc3\xa8cnica medieval. Les taules de vitraller g\xc3\xb2tiques que es conserven al Museu d\'Art de Girona han perm\xc3\xa8s con\xc3\xa8ixer en profunditat el proc\xc3\xa9s de realitzaci\xc3\xb3 dels vitralls. Un dels dibuixos que presenta aquesta taula correspon a un vitrall de la catedral de Santa Maria de Girona, en concret el de l\'Anunciaci\xc3\xb3. L\'estudi d\'aquesta taula amb llum ultraviolada ha perm\xc3\xa8s veure que, sota els dibuixos geom\xc3\xa8trics de la superf\xc3\xadcie, hi ha un dibuix de la Mare de D\xc3\xa9u, que figura en l\'esmentat vitrall de l\'Anunciaci\xc3\xb3._NEWLINE_Abans del descobriment de les taules, el procediment i la t\xc3\xa8cnica des d\'un punt de vista pr\xc3\xa0ctic i did\xc3\xa0ctic dels vitralls medievals eren coneguts gr\xc3\xa0cies al monjo benedict\xc3\xad d\'origen germ\xc3\xa0nic Theophilus. Va escriure un tractat titulat "Schedulae diversarum artium", que consta de tres llibres: el primer dedicat a la pintura, el segon dedicat al vidre i el tercer dedicat al treball del metall. Del segon llibre, el cap\xc3\xadtol 17, Theophilus descriu amb precisi\xc3\xb3 el proc\xc3\xa9s de realitzaci\xc3\xb3 d\'un vitrall dibuixant a sobre la fusta. El cap\xc3\xadtol 18 explica com tallar el vidre, el cap\xc3\xadtol 19 parla del pigment amb el qual es pinta el vidre, el cap\xc3\xadtol 27 tracta el muntatge i soldadura dels vitralls.'